Junqueras nega que o proceso independentista se pagase con cartos públicos | Noticias de Galicia | CRTVG\nPublicado o 16/04/2018 20:37\nOriol Junqueras nega diante do xuíz Llarena que o proceso independentista se pagase con cartos públicos. O ex-vicepresidente da Generalitat compareceu no Supremo para coñecer o seu auto de procesamento, igual que Jordi Sánchez e Jordi Cuixart. Os tres negaron os delitos que se lles imputan, e denunciaron que cren ser vítimas dun xuízo político.\nTrasladado nun furgón policial ata o Supremo, Oriol Junqueras escoitou primeiro o auto de procesamento e despois pediu declarar diante do xuíz Llarena para defender a súa postura. Negou o delito de rebelión que se lle imputa, porque sostén que as protestas en Cataluña foron sempre pacíficas. E rexeitou tamén o de malversación asegurando que non se destinou nin un euro público para pagar o 'procés'.\n"Dixo claramente que perseguir a independencia de Cataluña non é un delito, como tampouco o é facer un referendo", di o seu avogado.\nO xuíz Llarena escoitou despois a Jordi Sánchez e a Jordi Cuixart, procesados tamén por rebelión, pero non por malversación. Tanto un coma outro negaron a violencia. Jordi Sánchez acusou o xuíz de falta de obxectividade, e de querer ser xuíz e vítima ao mesmo tempo. E protestoulle por non deixalo someterse á investidura.\n"Manifestoulle claramente que non era correcta a interpretación do xuíz, e díxolle que non respectara as medidas cautelares impostas por Nacións Unidas", asegura Jordi Pina, avogado de Sánchez.\nOs tres cuestionaron a causa aberta contra os líderes do 'procés', que consideran unha causa xeral contra o independentismo.


Aprobados definitivamente os orzamentos para 2019 sen alegacións. Novas · Concello de Fene\nAprobados definitivamente os orzamentos para 2019 sen alegacións\nSon as segundas contas aprobadas nos últimos 10 meses tras tres anos cos orzamentos prorrogados\nO Concello de Fene inaugura o mes de febreiro con novos orzamentos para o 2019. Segundo explicou a concelleira de Facenda, Rocío Bértoa, as contas municipais quedaron aprobadas definitivamente tras pecharse a fase de exposición pública sen que se presentase nin unha soa alegación. Trátase dos segundos orzamentos aprobados nos últimos dez meses. Unha situación que contrasta coa vivida nos tres anos precedentes, cando Fene se viu obrigado a prorrogar exercicio tras exercicio os orzamentos.\nAsí as cousas, a edil destacou o carácter social e inversor das contas, que ascenden a 11,8 millóns de euros, así como que medran respecto ás anteriores (un 10,90%), pese á rebaixa de tributos como IBI, rodaxe ou lixo aprobada para este ano. Ríxense por tres principios básicos: blindar as políticas sociais; priorizar os investimentos para transformar a cidade e mellorar a calidade de vida dos veciños, e garantir a solvencia económica do Concello. Así mesmo, a maior previsión de ingresos respecto ós anteriores orzamentos e pese á rebaixa de taxas, vén derivado da actualización dos padróns fiscais e do impulso á área de recadación mediante a creación dun novo posto de técnico nesta área. Nesta liña, a edil de Facenda, Rocío Bértoa, sinalou que permitirá avanzar no cobro dos tributos en periodo voluntario –paralizado en parte dende o ano 2016, cunha parte importante de expedientes sen liquidar- e tamén en periodo executivo.\nOutro dos pilares do proxecto de orzamentos é garantir o investimento social necesario, como eixo de desenvolvemento dunha sociedade máis solidaria e xusta, sendo conscientes das dificultades que moitos veciños e veciñas padecen. Así, prevese un incremento substancial da partida adicada a Axuda no Domicilio para facer fronte ó aumento das horas de atención ou fondos específicos para políticas de igualdade.\nAsí mesmo, Rocío Bértoa explicou que, seguindo un criterio de prudencia, óptase por reflexar nas previsións iniciais do orzamento unicamente aquelas subvencións xa resoltas na data de confección das contas ou aquelas que se veñen percibindo periódicamente. De igual modo, contémplase unha operación de préstamo, polo importe do POS+ Complementario, de xeito que no caso de que finalmente a Deputación non achegue tódolos fondos previstos o Concello non se vexa obrigado a renunciar á realización destes investimentos. Non existindo endebedamento con entidades financeiras neste momento, esta opción era a máis garantista coa prohibición especialmente severa para as entidades locais, prohibición absoluta de incurrir en déficit como consecuencia da reforma do artículo 135 da Constitución.


O BNG presenta nos concellos de Deza e Tabeirós-Montes sendas mocións sobre á prescrición dos fármacos a persoas doentes de hepatite C - Noticias de Galicia\nO BNG presenta nos concellos de Deza e Tabeirós-Montes sendas mocións sobre á prescrición dos fármacos a persoas doentes de hepatite C\n1. Instar ao Goberno galego para este se dirixir ao Goberno de España e exixir que se garanta o acceso ás novas terapias para as persoas doentes de Hepatite C que o precisaren. Todo isto debe producirse de acordo co criterio de médicos/as especialistas, que deben dispor de todos os recursos que foren precisos para a atención dos casos definidos como de tratamento urxente pola Asociación Española para o Estudo do Fígado na súa recente reunión co Ministerio de Sanidade, Igualdade e Asuntos Sociais.\n2. Instar ao Goberno galego a tomar as medidas necesarias para que a terapia cos novos fármacos para a Hepatite C se dispense nas farmacias hospitalarias a aqueles doentes a que lle for prescrita por persoal médico especialista do Servizo Galego de Saúde, de xeito inmediato á súa prescrición.\n3. Trasladar estes acordos ao presidente da Xunta de Galiza, á titular da Consellaría de Sanidade e aos grupos parlamentares do Parlamento galego.\n29 de xaneiro de 2015 | 11:16\t• Sen comentarios


Wikiloc - ruta COVELO-VIANA DO BOLO - Bolado, Galicia (España)- GPS track\nsendeirismo (Rutas sendeirismo en España → Galicia → Bolado )\nCOVELO-VIANA DO BOLO\nLosobrino Todos os dereitos reservados\npreto de Bolado, Galicia (España)\nRUTA COVELO-VIANA DO BOLO\nEsta ruta de 12 km aproximadamente desenvólvese case por completo nos nos arredores do pobo de Covelo que pertence ó concello de Viana. Para chegar ó punto de inicio debemos coller a estrada OU-533. Que une a A 52 na Gudiña coa nacional 120 na Rúa. O desvío para Covelo está ben sinalizado, a 7 km dispois de Viana vindo dende a Gudiña. Chegamos ó medio do pobo (920 m), aparcamos nun lugar en que o noso vehículo non estorbe e preguntamos polo “Concello”. Ahí iniciamos a nosa ruta. Temos unha fonte no punto de saída para abastecernos de auga. Collemos un camiño, chamado “Camiño da Fonte”, que en dirección Leste nos leva entre hortas cara a nosa ruta.\nImos sempre ganando altura e unha vez que atravesamos a estrada OU 533 iremos disfrutando de boas vistas sobre a Vila de Viana, pero o mellor espéranos no punto máis alto do percorrido, o Pico de S. Bernabé. Ten moitas antenas na súa cima. É mellor esquecerse delas e concentrarnos sobre o que podemos ver . Se miramos cara o Sur vemos Viana e o seu fermoso emprazamento. Iremos virando cara poniente e disfrutaremos dunha das mellores e máis completas vistas da Serra de Queixa e do embalse do Vao. Ó Norte están a Serra do Caurel e os Ancares. En dirección Leste atópase a Serra do Eixe con picos tan senlleiros coma o Maluro, Pena Negra , Pena Trevinca e a Serra Calva. E xa máis ó cerca,a antiga explotación agrícola da Gonza e o corte na serra da mina de Penouta.\nAbandonamos este fermoso mirador (1227 m) e desfacemos o camiño de subida ata que encontramos outro que sae á man dereita e que nos levará ata O Alto de Covelo. Iremos polos lindes dos concellos de Viana e O Bolo. Baixaremos logo polo Serro dende onde seguiremos disfrutando de boas vistas da Serra de Queixa e do Val de Conso. Cruzamos a estrada que vai a Buxán e continuamos recto baixando decididamente por un camiño que leva á zona das viñas. Iremos atentos porque ó chegar a una parediña que deixamos á man esquerda hai abandonar o camiño que traiamos e coller outro a esa mesma man. Ven dispois un tramo dunhos 100m que está sen limpar pero polo que se pasa sen moita dificultade e pouco a pouco iremos cambiando de paisaxe. Se ata o de agora as vistas ó lonxe eran o máis chamativo agora empezaremos a internarnos en bosques de carballo (nós chamámoslles “Rebolos” e a eses bosques “touzas”) e logo estes darán paso a un gran conxunto de castiñeiros, moitos deles de tamaños espectaculares. Se facedes a ruta no tempo do castañal, encontraredes a moita xente collendo “bullotes” como dicimos eiquí. Non debedes pasar por alto o castiñeiro de Arai. Para velo temos que desviarnos unhos 30 m. Está á dereita do camiño según imos. Se vos queredes ver moi pequeniños, arrimádevos a el.\nE así, entre castiñeiros e prados, acabaredes esta ruta que non vos ha de deixar indiferentes. Para min antes so eran lugares de traballo. Agora que coñezo moitos outros sitios, teño capacidade para disfrutar da súa fermosura.\nCamiño da Manzón\nCastiñeiro de Arai\nVistas dende O Serro\nVistas Pico S. Bernabé\nVistas Serra de Queixa\nVistas sobre Viana\nVistas Val de Conso\nOla, ha encontrado interesante esta ruta COVELO-VIANA DO BOLO https://gl.wikiloc.com/rutas-sendeirismo/covelo-viana-do-bolo-10811430 Saúdos, Wikiloc - Rutas do Mundo\nHice esta ruta con Losobrino\nPide a Losobrino que te añada como compañero en esta ruta\nSigue a Losobrino y descubre nuevas rutas


Nota íntegra da ACP sobre a non colocación do mobiliario nas rúas centrais de Pontecesures. – Pontecesures\nEstás aquí: Inicio/Concello/Nota íntegra da ACP sobre a non colocación do mobiliario nas rúas centrais de Pontecesures.\nNota íntegra da ACP sobre a non colocación do mobiliario nas rúas centrais de Pontecesures.\nO goberno anterior de Pontecesures deixou solicitada unha subvención á Consellería de Economía e Industria de 3.527 que é o 75% do subministro de bancos, xardiñeiras e papeleiras para as rúas contrais de Pontecesures (Portarraxoi, San Lois, Sagasta e Víctor García) onde se atopa fundamentalmente o comercio da vila.\nCon satisfación recibimos a nova de que a subvención fora concedida e así o actual goberno adxudicou o subministro de dez bancos, once papeleiras e nove xardiñeiras por un importe total de 4.651,21 euros cantidade na que se incluía a subvención. Na Xunta de Goberno Local de 14/10/11 xustificouse a recepción do subministro, pero ata o de agora o mobiliario non está colocado nas rúas.\nNon entendemos como o goberno local despois de case dous meses da chegada do material, non da as ordes para colocalo. Non sabemos a que espera.\nDende logo por moito que trate de potenciarse dende o concello a Mesa do Comercio Local, con este tipo de desidia e despreocupación por mellorar as rúas comerciais, o goberno de Pontecesures parece que persegue xustamente o contrario.\nA precocupación da ACP vai en aumento en canto ao que ocorre, neste caso, nas rúas centrais do municipio. O alumeado do monumento ao Coche de Pedra sen funcionar hai días, do alumeado de Nadal nada se sabe, as obras de canalización dos gas non rematan nunca e temos unha zona estreita e valada na rúa Sagasta dende hai tempo con perigo para a circulación e agora o comentado sobre o mobiliario urbano. Vaia xeito de dinamizar o comercio local por parte da alcaldía e da concellería de obras de Ángel Souto.\nArchivada en: Concello Etiquetada con: ACP, Concello, obras, Pontecesures, sabariz, xunta\nACP Angueira n-550 Porto Pontevedra protección civil fútbol parque valga Vigo Pontecesures Maneiro la voz de galicia Historia fin de semana tren BNG pp sábado Vilagarcía santiago curso sar tripartito padrón plaza sabariz Diario de Arousa pleno Campaña Catoira a ponte Concello Ulla correo gallego festa fiesta faro de vigo obras iglesia río ulla concurso lamprea psoe xunta


Inician unha prospección arqueolóxica no Castelo do Faro, un xacemento "considerabelmente afectado" polos eólicos\nOs aeroxeradores destruíron "partes significativas do interior do recinto", afirma o persoal investigador.\nphoto_camera O xacemento sufriu afeccións por mor dun parque eólico. (Foto: romanarmy.eu)\nArqueólogos do colectivo romanarmy.eu desenvolven, desde esta segunda feira, unha campaña de prospección arqueolóxica no xacemento a maior altura do sur do país, o Castelo do Faro, en Covelo.\nLocalizado a 1.148 metros de altitude nas proximidades do Faro de Avión, os investigadores traballarán na gran fortificación con distintas técnicas —incluíndo a xeofísica— e estudarán en detalle as súas estruturas mediante sondaxes arqueolóxicas.\nO seu director científico é o profesor da Universidade de Salamanca e arqueólogo José Manuel Costa García, comandando un equipo no que participa João Fonte, arqueólogo da Universidade de Exeter (Reino Unido), Francisco Alonso Toucido (Tempos Arqueólogos) e o profesor da Facultade de Ciencias da Comunicación Manuel Gago (Universidade de Santiago de Compostela).\nEsta campaña durará até a próxima sexta feira, 17 de xuño, e está promovida polo Concello de Covelo cunha subvención para actuacións arqueolóxicas da Deputación de Pontevedra. O recinto foi descuberto polo colectivo romanarmy.eu con técnicas de teledetección e comunicada a súa existencia á Dirección Xeral Patrimonio da Xunta da Galiza en 2020.\nO xacemento ten unha planta de tendencia ovalada, conformada por unha muralla construída con pedra granítica local ocupando unha área de arredor de cinco hectáreas.\nA muralla adáptase á topografía local, cinxindo un amplo perímetro interior que non parece corresponderse co parcelario agrario da zona. Un aspecto particular da muralla é a existencia dunhas singulares estruturas cuadrangulares encostadas ao muro, de función descoñecida e sen paralelos coñecidos noutros recintos fortificados.\nDesprotexido fronte aos aeroxeradores\nO grupo de investigación explica que, posto que non foi identificado como estrutura arqueolóxica até o momento, o Castelo do Faro atópase considerabelmente afectado por un parque eólico, que "destruíu partes significativas do interior do recinto". A pista de acceso afectou tamén partes da muralla perimetral do recinto.\narqueoloxía enerxía eólica eólicos Covelo


Capturadas case 600 vespas velutinas en quince días. Noticias do Concello de Zas\nA campaña de trampeo da vespa velutina impulsada polo Concello de Zas continúa dando bos resultados. Así durante a última quincena de maio as trampas instaladas nos puntos máis sensibles do municipio capturaron un total de 577 exemplares, das cales 368 eran raíñas e 209 obreiras. Co fin de frear esta praga, o pasado venres instaláronse novas trampas en distintos puntos do municipio. Os artiluxios están numerados e etiquetados co logo do concello para que sexan facilmente recoñecibles.\nO Concello de Zas puxo en marcha esta campaña de control da praga no pasado mes de marzo destinando así fondos municipais “a un problema que é competencia da Xunta de Galicia”, tal e como indica o Alcalde, Manuel Muíño.\nPara seguir freando esta praga é fundamental a colaboración da veciñanza animándoos a que coloquen as súas propias trampas. Para realizalas é necesario unha botella de plástico que conteña líquido atraínte e uns buratos que permitan a entrada das vespas. Os puntos máis sensibles atópanse en zonas de árbores con flor, como camelias e rododendros, e de árbores froiteiras. Así mesmo, os apicultores poden colaborar indicando a localización das súas colmeas por ser lugares sensibles ao ataque da velutina. Toda a información ou dúbidas sobre a praga pode aclararse a través do número de teléfono do Concello de Zas (981 70 83 03).


Os conselleiros de Educación e Medio Rural visitan a escola infantil de Lañas, que se integra no CRA con Santa Comba e Coristanco\nA conselleira de Educación, Carmen Pomar, e o de Medio Rural, José González, confirmaron esta mañá na súa visita á Baña que a escola de educación infantil de Lañas incorpórase aos colexios rurais agrupados coa súa inclusión no CRA de Coristanco e Santa Comba.A asociación destas tres institucións supón a súa dirección e coordinación de maneira conxunta, o que permitirá a rotación de docentes entre os centros, proporcionando un maior número de especialistas en cada área de estudo. O alcalde da Baña, Andrés García Cardeso, destacou a importancia de manter a educación de calidade no rural, nun acto no que se deron cita representantes dos 27 CRAs que hai en Galicia.\nO acordo representouse cunha recepción na escola de Lañas, na que se deron cita, ademais de Carmen Pomar, José González e Andrés García Cardeso, as alcaldesas da Santa Comba, María Pose, e a rexedora en funcións de Coristanco, Clarisa Couto, así como representantes e mestres dos CRAs de Galicia.\nEmilio Lois foi o encargado de dar a benvida con música galega aos conselleiros, que despois visitaron ás distintas aulas da escola de Lañas, durante a cal Carmen Pomar compartiu un momento ca cativada do centro educativo. Andres García destacou a relevancia de manter as instalacións educativas do rural, destacando que son “o seu “futuro”. A voz do claustro púxoa a directora do CRA de Tui e Premio Nacional de Educación no 2017, Teresa Domínguez, que recitou un poema dedicado á ensinanza rural, “Debullando sentimentos de CRA”, que os dous conselleiros levaron enmarcado como agasallo.\nA conselleira de Educación, Carmen Pomar, salientou a importancia desta fusión na medida en que permite aproveitar sinerxías en canto á planificación da actividade educativa e organización de recursos que redundan nun servizo educativo de máis calidade. Así mesmo, fixo fincapé no papel dinamizador e de cohesión do territorio que exercen as escolas de Educación Infantil e os Colexios Rurais Agrupados nas zonas onde se insiren, así como no excelente labor que están desenvolvendo os docentes que traballan nestes centros dispersos por aldeas e parroquias de toda Galicia.\nPola súa parte, o conselleiro do Medio Rural, José González, resaltou a importancia da formación, non só na etapa infantil, senón tamén a nivel profesional. Neste sentido, José González lembrou que na última década un total de 1.220 persoas cursaron diferentes ciclos formativos ordinarios da familia profesional agraria nos distintos centros de formación e experimentación agroforestal que ten a Consellería do Medio Rural.\nOs CRAs son centros educativos onde, principalmente, se imparte educación infantil e que se reparten entre varias parroquias, aínda que contan cunha dirección central, normalmente a do centro de maior relevancia do concello ou concellos. Neste caso, o CRA estará formado por oito escolas: catro en Coristanco, tres en Santa Comba e a de Lañas na Baña, aos que asisten 80 nenos e nenas. O acto rematou con todos os asistentes compartindo uns petiscos con produtos galegos que trouxeron os profesores e representantes de todos os CRAs presentes.\nEsta fusión lévase a cabo atendendo á petición expresa das direccións de ambos CRAs, así como da escola infantil de Lañas, que foi referendada polos claustros dos tres entes, polos seus respectivos consellos escolares (onde están representadas as familias) e co apoio dos concellos de Santa Comba, Coristanco e A Baña.\nActualmente en Galicia existen un total de 27 CRAs (incluído o resultante desta fusión) que aglutinan a preto de 2.200 alumnos e alumnas, aos que hai que engadir unhas 88 escolas unitarias que suman uns 1.000 máis.\nMáis fotografías do acto no Facebook do Concello da Baña (neste enlace).


A FECYT financia seis proxectos de divulgación científica e ciencia cidadá da UVigo - Campus do Mar\nPosted at 08:07h in Noticias\tby\tMarJob\nSeis proxectos da Universidade de Vigo para fomentar o coñecemento científico entre a sociedade e incentivar as actividades de ciencia cidadá acaban de obter o recoñecemento da Fundación Española para la Ciencia y Tecnología. Estas seis propostas, que recibirán un financiamento de máis de 110.000 euros, foron seleccionadas no marco da convocatoria para o fomento da cultura científica, tecnolóxica e da innovación, que ten como finalidade conseguir o achegamento dos resultados científicos á cidadanía e mellorar a educación científico–técnica da sociedade en todos os niveis.\nCinco destas propostas están impulsadas por centros ou grupos de investigación da UVigo, mentres que noutra delas a institución é socio colaborador. A auga aparece como fío condutor de case todas elas, ben dende o punto de vista da investigación mariña e ambiental, ben dende o eido termal, con proxectos sobre a monitoraxe da costa, a creación dun videoxogo sobre o impacto do cambio climático nos océanos ou a divulgación da ciencia mariña desenvolvida por mulleres, pasando pola posta en valor do patrimonio termal de Galicia.\nSentinelas da costa\nO proxecto que acadou maior orzamento, 35.000 euros, é Sentinelas da costa, unha proposta que se enmarca dentro dun proxecto xa en marcha, CoastSnap, que pretende monitorizar as praias e a dinámica costeira obtendo datos a través das fotografías que envían os visitantes dos areeiros. A iniciativa xurdiu en Australia en 2017 e en Galicia está sendo coordinada pola investigadora do grupo de Oceanografía Xeolóxica e Bioxeoquímica (XM1, CIM-UVigo) Rita González Villanueva, coa finalidade de caracterizar a variabilidade espazo-temporal dos sistemas costeiros a nivel estatal e local involucrando á cidadanía na actividade científica, e promovendo a súa contribución activa na compilación de información que poida ser utilizada en pro da sociedade. Trátase de aproveitar “a realidade actual na que vivimos, un mundo permanentemente conectado, no que calquera cidadán dispón dun dispositivo móbil que lle permite capturar calquera aspecto da contorna que o rodea”. Grazas a esta achega, os investigadores da UVigo poderán instalar máis puntos de monitoraxe nas praias e mellorar os xa existentes en areais de Bueu, as Cíes, O Grove ou Muros, así como lanzar un concurso entre os usuarios, difundir os resultados do proxecto e desenvolver obradoiros formativos.\nOutro dos proxectos seleccionados nesta convocatoria é Misión Azul. A investigación mariña e o cambio climático, unha proposta impulsada polo Centro de Investigación Mariña, que ten como obxectivo “mellorar a educación científica e tecnolóxica entre os escolares, os profesores e a sociedade en xeral, fomentando as vocacións científicas STEM, especialmente entre as nenas”. Con esta iniciativa tamén se conmemora o inicio do Decenio das Ciencias Oceánicas para o Desenvolvemento Sostible proclamado polas Nacións Unidas para 2021-2030. En concreto, Misión Azul baséase no desenvolvemento e adaptación de contidos científicos e a elaboración dun videoxogo interactivo de alta calidade que aborde a realidade do impacto que o cambio climático ten nos océanos. Os usuarios poderán interactuar cun ecosistema mariño protexido e modificar as variables ambientais afectadas, experimentando interactivamente os seus efectos sobre o medio.\nDesafíos do océano: científicas ao mando\nTamén relacionado coa contorna mariña, esta convocatoria financiará con 18.000 euros o proxecto Desafíos do océano: científicas ao mando, unha proposta do Campus do Mar para crear unha miniserie documental de seis capítulos de 15 minutos de duración para dar a coñecer a investigación que desenvolven mulleres científicas das institucións que pertencen ao campus de excelencia internacional. As protagonistas das pezas serán Celia Olabarría, Lucía Viñas, Marta Álvarez, Ana Bernabeu, Silvia Torres e Carmen González Sotelo, que abordarán temas accesibles pero de especial relevancia como as especies invasoras, os plásticos mariños, a erosión costeira, a acidificación oceánica, os eventos extremos e a sostibilidade da pesca. O proxecto tamén comprende a celebración dun concurso para alumnado de 1º de Bacharelato da rama científica de toda España, na procura de 12 mozos e mozas que poderán gozar dunha estadía de dous días cunha das científicas protagonistas da miniserie. A finalidade é que se involucren no día a día do traballo de investigación científica mariña e participen, de forma activa, no capítulo da miniserie, establecendo un diálogo entre as científicas e o alumnado participante.\nTamén relacionado coa auga, desta volta a termal, o proxecto divulga-AQUIS pretende afondar na importancia cultural e científica dun recurso natural de vital importancia. Coordinado pola profesora María Luisa Rúa, do Departamento de Química Analítica e Alimentaria, aspira a “alimentar o orgullo polo medio natural máis próximo, a súa historia e o valor da súa conservación, así como incidir na universalidade da curiosidade humana como motor para afondar nos fenómenos naturais complexos”. As actividades realizaranse en colaboración co IES Aquis Querquernis, de Bande, cuxos estudantes traballarán na elaboración de material didáctico sobre catros eixos temáticos: a vida en condicións extremas, a biotecnoloxía para unha industria sostible, o medio ambiente e a influencia das fontes termais na pegada do Imperio Romano. Os resultados, en formato de fichas didácticas, paneis expositivos, vídeos, webs, etc. presentaranse tanto á poboación da comarca como ante un público científico especializado. Este proxecto recibe da FECYT 2175 euros.\nMicrorreservas de praia\nAínda que coordinado pola empresa Hydrosphere, a Universidade de Vigo tamén participa no proxecto Microrreservas de praia: a concienciación social como elemento clave na recuperación de areais, un proxecto piloto que se vai desenvolver no concello de Nigrán. Cunha subvención da FECYT de 10.000 euros, esta iniciativa trata de poñer en valor o patrimonio natural de praias que actualmente están orientadas ao ocio, achegando o coñecemento científico á cidadanía e facéndoa partícipe da súa conservación e renaturalización. Para conseguilo, porase en marcha unha campaña de participación pública e concienciación social innovadora, baseada na creación de microrreservas en praia América, coas que se pretende restrinxir a intervención humana e evitar o impacto causado por actividades como as pisadas continuas ou os labores de limpeza. A finalidade é manter estas zonas libres de alteracións e favorecer unha renaturalización progresiva, para o seu uso como aulas vivas de educación ambiental, onde impartir talleres didácticos para todos os públicos.\nFinalmente, esta convocatoria da FECYT tamén financia con 18.000 euros a proposta presentada pola Unidade de Cultura Científica da UVigo titulada Ciencia de ida e volta, que ten como finalidade incrementar a cultura científica da contorna e conseguir que a cidadanía sexa máis consciente de “ata que punto convivimos a diario coa ciencia e a tecnoloxía e como afecta á nosa vida para convertelos en socios e cómplices da investigación”. O concepto de «ida e volta», explican, “trata de exemplificar o percorrido circular da ciencia, como as necesidades e as achegas da cidadanía empurran o avance da ciencia, como os resultados das investigacións científicas poden ser aplicadas á sociedade e mellorar a nosa vida no sentido máis amplo da expresión e como, á súa vez, a cidadanía pode plantexar novos retos, complementar e apoiar aos investigadores/as”. O proxecto comprende a organización de diferentes actividades, como un obradoiro de astronomía, unha feira científica, un concurso de vídeos ou accións co gallo dos días mundiais da saúde ou dos océanos.


Noticias Noticias da Mesa Xoves, 13 de Xuño de 2019\nCompostela, 13 de xuño de 2019.- A Mesa pola Normalización Lingüística presentou esta mañá en Compostela a Guía para o uso do galego na Administración local (2019-2023) que entregará aos máis de 3700 concelleiros e concelleiras que se incorporan este sábado aos 313 concellos do país. Unha guía que, segundo asegurou o presidente da Mesa, Marcos Maceiras, na presentación, “propón orientacións útiles para cada concelleira ou concelleiro, nas tarefas de goberno ou oposición, sexa cal for a súa área e responsabilidade, que permitan colocar a lingua como necesidade que é en toda a súa acción”. O obxectivo da Guía, que tamén está dispoñíbel para descarga na web da Mesa (ligazón), é que os concellos asuman o compromiso de impulsar políticas activas en favor do galego e dotar con recursos a planificación lingüística do concello, con actuacións transversais en todas as áreas municipais procurando o incremento do uso e prestixio da lingua propia de Galiza.\n“A actividade municipal precisa da lingua en todo e a lingua galega precisa estar en todo e para todo para existir e se desenvolver con toda a normalidade que lle debe corresponder á lingua propia de calquera país”, explicou Maceira, “por iso, entendemos a política de normalización como transversal, que debe implicar todas as áreas e todas as funcións, porque en todas elas debe estar unha lingua que ten a aspiración maioritaria de ser restituída na normalidade”.\nAlgunha das actuacións recollidas pola Guía son que os concellos deben garantir a posibilidade de uso do galego en cada área e que debe haber unha práctica oral e escrita que a faga visíbel e audíbel, “tal e como acontece con calquera lingua realmente oficial e como podemos ver e ouvir nos seus territorios coas linguas oficiais de calquera das outras comunidades lingüísticas do Estado”, afirmou Maceira, “nomeadamente co castelán”. A Mesa propón, así mesmo, fixar un período de cumprimento e execución que poida ser avaliado, corrixido e mellorado, como calquera outra acción política. Trátase, recordou o presidente da Mesa, dunha “proposta de mínimos que se deben garantir e de actuación sobre os que existe un acordo amplo desde hai anos mais que por desgraza seguen sen seren concretados”.\nNeste sentido, Maceira recorda que os concellos galegos teñen o dereito e o deber de impulsar o proceso de normalización da lingua galega como lembra o artigo 5 do Estatuto de autonomía. Isto implica asumir a responsabilidade que lles corresponde por seren as institucións máis achegadas á cidadanía. Porén, afirmou o presidente de defensa da lingua, “36 anos depois da aprobación da Lei de normalización lingüística, 31 da Lei do uso do galego como lingua oficial de Galiza polas entidades locais, 15 do PXNLG… continúa a existir unha importante desorientación sobre o que deben facer os concellos para participaren directamente na restitución, recuperación e rehabilitación da lingua propia de Galiza”. “En moitos casos”, asegurou, “limitan a normalización lingüística a unha área, reducida a un ámbito concreto, desligándoa do conxunto da actuación municipal, en ocasións o estritamente cultural, lúdico, ou protocolar”.\nAs medidas propostas na Guía de uso da Mesa parten dos acordos asumidos unanimemente por todas as organizacións políticas de Galiza. Concretamente, da Carta europea das linguas rexionais e minoritarias ratificada polo Estado español en 2001 e da Declaración universal de dereitos lingüísticos de 1996 asumida polo Congreso dos Deputados e polo Parlamento galego nese mesmo ano. Esta declaración está desenvolvida e concretada no Protocolo de Donostia para a garantía dos dereitos lingüísticos promovido por Kontseilua e impulsado por máis dun cento de entidades sociais de toda Europa, incluída a Mesa pola Normalización Lingüística e que conta co respaldo de institucións da relevancia da UNESCO, OSCE, UNPO, ELEN… A respecto das accións en cada área, a Guía parte doutro dos grandes acordos unánimes do Parlamento galego en relación á nosa lingua: o Plano xeral de normalización da lingua galega de 2004.\nTodos os cargos públicos, departamentos e organismos dependentes da Administración local teñen que ter a lingua galega como lingua xeral de referencia oral e escrita.\nA Administración fará oferta positiva do galego na atención oral e escrita á cidadanía, tanto presencial como telefónica ou telemática.\nAs accións formativas organizadas polo concello desenvolveranse en lingua galega.\nCreación dun servizo de normalización lingüística naqueles concellos onde aínda non existir.\nAs empresas subcontratadas polo concello garantirán o respecto á oficialidade do galego e aos dereitos lingüísticos das veciñas e veciños.\nUso do galego nos apartados de perfil do contratante, transparencia e banca electrónica.\nOs bancos, empresas de concesión de servizo de augas e outros cos que traballan os concellos ofrecerán a posibilidade de uso do galego en trámites esenciais como pagamento de taxas, impostos, multas…\nPara a concesión de subvencións e axudas municipais (de promoción económica, servizos sociais, culturais, xuvenís, deportivas, para festas, para actividades formativas e de calquera outro tipo) valorarase como criterio positivo que as actividades realizadas contribúan á normalización do uso do idioma e ao incremento do prestixio social da lingua galega.\nAs publicacións, a cartelaría, a publicidade e toda produción promocional das actividades das entidades que vaian estar subvencionadas polos concellos deberán estar en lingua galega.\nNas convocatorias de subvencións e axudas figurará este requisito.\nA Mesa pola Normalización Lingüística ten como único obxectivo a promoción do uso do galego en todos os ámbitos da vida social propios de calquera idioma. Tanto polas súas actividades como polo seu número de asociadas/os é a maior asociación do galego e un referente social imprescindíbel no terreo da normalización lingüística. O seu papel é o de emprender iniciativas que sensibilicen a poboación e que abran novas vías de uso do noso idioma en distintos ámbitos, así como denunciar todo tipo de agresións e discriminacións que poida sufrir a lingua galega e asegurar que se respecte o seu uso individual e colectivo. Os seus principais ámbitos de acción son o ensino, a empresa e a administración pública. Na actualidade, a Mesa leva a cabo actividades de divulgación, sensibilización e dinamización relacionadas cos seus obxectivos estatutarios. Algúns exemplos das actividades que ten en funcionamento na actualidade a asociación son A Liña do Galego ou Abertos ao Galego.\nA Liña do Galego dispón dunha aplicación e dun correo electrónico para dar servizo a todas as persoas que queiran canalizar algunha reclamación, consulta ou felicitación relacionada co uso do idioma. Unha ferramenta destinada a persoas que fan a elección de vivir en galego, que queren atopar o galego en calquera lugar, que sosteñen o desexo de vivir en galego e que queren mostrar as dificultades para avanzar.\nAbertos ao Galego é un proxecto que parte dun certificado de calidade asociado ao uso do galego por parte das empresas. Algunhas iniciativas deste proxecto son a edición anual dun catálogo de Nadal Abertos ao Galego con propostas de agasallos das empresas e apoiarmos un consumo responsábel co galego. Neste proxecto destaca a aplicación Abertos ao Galego que permite consultar centos de estabelecementos que usan o galego. Pretende mellorar a presenza da lingua galega nos estabelecementos comerciais e de servizos.\nGuia_Usodogalego_AdministracionLocal_AMesa_02 (3 MB)\nGuia_Usodogalego_AdministracionLocal_AMesa_03 (3 MB)\nGuia_Usodogalego_AdministracionLocal_AMesa_01 (2 MB)\nEtiquetas: Administración Local, concellos, Guía, Guía de uso do galego, Mesa


A Deputación e o Concello de Valdoviño distribúen 84.500 euros a 43 negocios da localidade afectados pola Covid-19\nemprego 21 de Xaneiro de 2021\nAs axudas enmárcanse no programa PEL-Reactiva, dotado con 12,5 millóns de euros para apoiar os sectores máis prexudicados pola pandemia\nO Concello de Valdoviño vén de aprobar a concesión provisional dun total de 43 axudas do programa PEL-Recativa, realizado coa colaboración da Deputación da Coruña e destinado a autónomos e microempresas de afectados pola crise da covid-19. As axudas oscilan entre os 1.500 e os 3.000 euros e, en conxunto, suman un investimento de 84.500 euros no municipio. A resolución pode consultarse na páxina web do Concello de Valdoviño e, o seguinte paso, será formalizar a concesión definitiva das achegas, abríndose un prazo para a xustificación da documentación que acredite o cumprimento dos requisitos. Finalmente, o Concello aboará as axudas.\nAs axudas inclúense no Plan de Emprego Local-PEL Reactiva, cofinanciado pola Deputación da Coruña e Concello ao 80 e o 20%, respectivamente. Os fondos poderán ser destinados, entre outras cuestións, a gastos de adaptación e acondicionamento dos negocios á nova realidade derivada da covid-19, compra e instalación de mamparas, adquisición de produtos de limpeza e protección, así como a gastos correntes.\nAs axudas están dirixidas a persoas traballadoras autónomas e microempresas que se visen afectados polo peche; a aquelas cuxa facturación no segundo trimestre de 2020 se vise reducida polo menos nun 75% en relación ao semestre anterior á declaración do estado de alarma ou ben que se visen na obriga de acollerse a un ERTE.\nO programa PEL-Reactiva conta cun orzamento total de 12,5 millóns de euros para axudar aos sectores máis afectados polas consecuencias económicas da pandemia coma a hostalaría e o pequeno comercio local.


Mini-Diver | Foens | Sublimis\nHoxe imos ensinarlle a facer un mini-mergullo.\nSolicitar a autorización e acompañamento dun adulto e atopa unha área fácil de limpar para facer a túa experiencia porque corre o risco de poñer auga en todas partes.\nun plástico de botella do tipo de sodio dun litro\ndous tubos de cura\nun tipo de pluma sen penas “bic”\nun recipiente con auga\n1. Total dos dous tubos entre si e despois envolve-los ao redor da pluma.\n2. Fai algunhas probas antes de poñer o seu émbolo dentro da botella colocándoa no seu recipiente de auga: se flúe, ten que acurtar a súa pipecase. O seu mergullo apenas pode flotar, é dicir, se está perdendo, poñerase un pouco de tempo para volver. Se vai moi rápido, terá que engadir tubos á pluma para darlle máis peso.\n3. Encha a botella ata o pescozo e coloque o seu émbolo, a cabeza cara abaixo, pechando o límite ben.\n4. Se presiona o corpo da botella coas dúas mans, o émbolo fluirá.\nPero como é posible?\npara entender este fenómeno , volvamos a unha noción básica: todas as cousas que nos rodean están compostas por átomos.\nNa natureza, hai varios tipos de átomos diferentes que se conectarán para crear moléculas, que formarán un material cando están en gran número.\nA molécula de auga, por exemplo, está composta por tres átomos: dous átomos de hidróxeno e un átomo de osíxeno (H2O).\nEn física, os científicos clasifican o material con menos de 3 estados: o estado sólido, o estado líquido eo estado gaseoso.\nSe observas a imaxe, podes entender como se comportan as moléculas en cada estado (cada punto representa unha molécula).\npode notar que no estado sólido, as moléculas son moi axustadas; No estado líquido hai un pouco máis espazo entre eles; Mentres está no estado gaseoso, as moléculas están moi distantes entre si.\nImos volver á nosa experiencia!\nCando vai premer a súa botella, exercerá presión sobre a auga. Non se pode comprimir a auga líquida: non pode, por exemplo, obter un litro de auga nunha botella de 50 cl.\npara que vai empurrar a auga cara ao único lugar dispoñible para iso: o interior de a pluma. Pero aínda hai aire en non? E os gases, como o aire, poden ser comprimidos: baixo presión, as súas moléculas achegan, levan menos espazo, deixando espazo para a auga.\nok, pero por que a pluma entón flúe?\nSegundo concepto poñer en xogo: o empuxe de Arquímedes. É unha forza que empuxa os obxectos cando están no auga, o que fai que algúns flotantes. Cando o noso mergullo está cheo de aire, a auga crecerá moi duro por el porque é lixeiro e leva moito espazo: flota. Axiña que a auga se infiltra dentro del, hai menos aire para empurrar: a forza do auga para flotar o buceador e diminuír e os últimos fluxos!\nliberando a presión sobre a botella, o aire e o aire A auga retomar os seus lugares de saída e o empuxe de Arquímedes é máis forte: o mergullo pode subir!\nSaber que acaba de facer o mesmo sistema que os submarinos cando deben mergullarse baixo a auga ou volver ao Superficie: eles enchen de aire, para flotar ou aire baleiro, para fluír.\nNon se esqueza de limpar ben despois de facer o seu mergullo e sorprender o seu entorno con esta experiencia que pode parecer máxico ao principio.\nPrevious Post - Previous post: o mercado Camden\nNext Post - Next post: A imaxe do Buda na India antiga e clásica (IIII S. AV. JC – Life s. JC JC)


Inicio/Concellos/Río, entre os 6 concellos galegos seleccionados para implantar plans de abastecemento autónomo\nO obxectivo é dotar as entidades locais de información sobre o nivel de garantía do abastecemento de auga potable á súa poboación e dun instrumento de planificación para a mellora da prestación deste servicio, de competencia municipal\nOs concellos de San Xoán de Río, de Oia, de Baleira, de Oímbra, de Mondariz e de Cerdedo-Cotobade que foron seleccionados para a elaboración e implantación de plans de abastecemento autónomo nos seus municipios. Así llo vén de anunciar a conselleira de Infraestrutras e Mobilidade, Ethel Vázquez.\n“Co desenvolvemento destes plans, a cuxa elaboración a Xunta destinará un investimento de 900.000 euros, búscase que estes seis concellos dispoñan de información detallada sobre o nivel de garantía do abastecemento de auga potable á súa poboación, máis alá das súas redes municipais, e que conten cun instrumento básico para planificar e priorizar as intervencións de mellora precisas, o que redundará na mellor prestación deste servicio básico, de competencia municipal, á poboación”, segundo a consellería.\nA Xunta prevé o inicio dos traballos coas entidades locais o vindeiro mes de xullo. A elaboración dos plans nos concellos seleccionados realizaranse durante 18 meses.\nO desenvolvemento dos Plans\nOs obxectivos específicos do desenvolvemento destes plans son, en primeiro lugar, mellorar o coñecemento sobre os sistemas de abastecemento autónomo de cada un dos concellos, a poboación abastecida por eles, o nivel de garantía do servizo que prestan e as súas vulnerabilidades. Esta primeira parte permitirá, a continuación, identificar e priorizar as actuacións necesarias en materia de abastecemento autónomo nos distintos concellos.\nPara levar a cabo esta iniciativa, o departamento que preside Ethel Vázquez lanzou o pasado mes de abril unha convocatoria para promover a implantación dos correspondentes plans municipais de abastecemento autónomo nun total de seis concellos.\nEntre as catorce expresións de interese recibidas desde os municipios, a entidade hidráulica da Xunta seleccionou os seis municipios considerados máis axeitados para o desenvolvemento dos plans, nos que se financiará a análise de ata 200 pequenos sistemas de abastecemento de auga de consumo.\nEstes seis concellos seleccionados tamén contribuirán á elaboración do plan de abastecemento autónomo, subministrando a información e recompilando os datos necesarios, actuando como enlace coa poboación beneficiaria, informándoa en todo momento dos avances e promovendo a súa implicación. Ademais, as entidades locais comprométense a aprobar no pleno municipal a participación na elaboración dos plans e, unha vez elaborado, a tramitar e, no seu caso, aprobar, o propio Plan municipal de abastecemento autónomo.\nO programa é o resultado do desenvolvemento do proxecto europeo LIFE12 ENV/ERES/000557 Rural Supplies, promovido polo Concello de Abegondo, Augas de Galicia e a Consellería de Sanidade. No proxecto piloto desenvolvido en Abegondo, comprobouse a viabilidade técnico-económica dos sistemas autónomos de xestión veciñal fronte os centralizados de titularidade pública, na dotación dos servizos da auga ás localidades do rural disperso.\nCómpre destacar que actualmente en Galicia máis de 580.000 persoas, sobre unha poboación de 2,7 millóns, consumen auga a través de solucións autónomas. Un 10% dos galegos abastécese a través de redes veciñais e un 13% autoabastécese mediante pozos ou mananciais privados.\nA Xunta traballa en dúas liñas para o fortalecemento do modelo autónomo de abastecemento. Por unha banda, apoiando economicamente ás comunidades de usuarios por medio da nova liña de subvencións que se iniciou o ano pasado, para mellorar instalacións e procesos que repercutan nunha maior garantía sanitaria da auga abastecida en traídas veciñais.\nDoutra banda, con este programa que pretende implicar en maior medida aos concellos, como responsables últimos do abastecemento nos seus municipios, e ás propias comunidades de usuarios de augas, por medio da implantación de plans municipais de abastecemento autónomo.\nauga autónomo concello consellería infraestrutura mobilidade potable san xoán de río saneamento xunta


Espazo Lectura: 1/04/09 - 1/05/09\nRemata abril, mes do libro e da lectura, e con el remata a programación especial desenvolvida por Espazo Lectura ao longo destes 30 días. O refrán que pronunciamos hai un ano volveuse cumprir: En abril, libros mil!\nComezamos o mes cun obradoiro de ilustración a cargo de Óscar Villán, que nos explicou como é o traballo do ilustrador, dende que chega a unha editorial, pasando por como concibe e crea as ilustracións, ata que chega o momento de fabricar o libro. Con el tamén ilustraron un conto entre todos os nenos e nenas, que logo se encargou o propio Óscar de contar.\nO martes 14 celebramos a sesión mensual do Club de Lectura Sete Vidas, dedicado a O soño da febre, coa particularidade de que o día 20 de abril estivo con nós na libraría Libraida o autor do libro, Miguel Anxo Murado.\nAo día seguinte do encontro con Murado, xuntáronse os participantes do club Lecturas Debuxadas, centrado este mes no cómic Aventuras de Cacauequi. Tratouse tamén dunha sesión especial porque contamos coa presenza do autor, Jacobo Fernández.\nO día 23 de abril, Día do Libro, celebrouse o acto central do mes, a segunda edición do Dar de ler coma quen dá de beber. Este ano, como metáfora da necesidade de que os libros e a lectura formen parte da nosa vida diaria, celebramos unha lectura pública na praza de abastos de Gondomar, en colaboración co Concello e coa amabilidade do persoal do mercado que nos cedeu o seu posto de traballo durante unhas horas.\nComo peche dos actos encadrados no mes do libro, o sábado 25 de abril estivo no Club de Lectura Compartida Lendo Contigo a autora Gloria Sánchez, que nos falou, entre outras moitas cousas, do seu libro Dez piratas.\nAdemais, durante todos os luns de abril, coma sempre, os lectores máis pequenos puideron gozar cos contos do Contomar.\nEtiquetas: Abril libros mil, Día Internacional do Libro, Semana do libro\nO martes 21 de abril asistiron 15 persoas para falar de Aventuras de Cacauequi, de Jacobo Fernández.\nEn xeral gustou o cómic, aínda que houbo certa desorientación coa historia e certo desconcerto á hora da lectura. Practicamente todo o mundo comentou que tivo que ler o cómic dúas veces. Unha lectura toda seguida, liñal, e unha segunda lectura intercalando as notas que se chaman dende as viñetas con números.\nFalouse das diversas lecturas que se lle podían dar á historia dende a subxectividade de cada un e a formulación surrealista da narración. Comentouse que os debuxos non eran fieis á realidade e como cambiaban as súas proporcións dunha viñeta a outra. Tamén se falou de que as notas axudan a pór un pouco de luz sobre o cómic e fan que se poida entrar mellor na historia. As notas conforman ademais unha serie de historias paralelas con máis gancho coa realidade ca a historia principal. Observouse que cada vez que o personaxe narra, faino dende o escenario dun teatro (a primeira e última viñeta representan un teatro); tamén se observou a complexa estrutura do cómic, con multitude de saltos temporais.\nMáis tarde uniuse o autor, Jacobo Fernández, á sesión. Tivemos a gran sorte de poder ver o cómic orixinal tal e como el o debuxou. Jacobo contestou a todas as preguntas dos asistentes contándonos tamén como pensou a historia dende a súa visión artística. Díxonos que claro que existe unha historia, unha historia de amor, un tanto peculiar, pero de amor ao fin e ao cabo. Tamén nos contou que cada persoa lle pode dar unha explicación e que todas son correctas.\nAo final deunos a súa opinión sobre o estado do cómic galego.\nResumindo, unha sesión moi completa e moi interesante.\nVelaquí dúas fotos:\nOutros lugares onde falan de Cacauequi:\nA próxima lectura será Píldoras azules, de Frederik Peeters, o martes 19 de Maio.\nEtiquetas: Aventuras de Cacauequi, Banda Deseñada, Club Lecturas Debuxadas, Clubs de lectura, cómic, Jacobo Fernández\nFotografía da segunda edición do Dar de ler coma quen dá de beber, que se celebrou o pasado 23 de abril na Praza de Abastos de Gondomar. Na imaxe, o alcade Antonio Araúxo e a presidenta de Espazo Lectura, Concha Costas.\nMañá sábado, 25 de abril de 2009, ás 12.00 horas, a escritora Gloria Sánchez estará en Gondomar para participar nunha nova sesión do club de lectura compartida Lendo Contigo que organiza Espazo Lectura. O libro proposto nesta ocasión é Dez piratas, publicado pola editorial Obradoiro, e sobre el falará a autora, que se desprazará desde Santiago de Compostela para compartir este acto con todas as nenas e nenos asistentes. O encontro terá lugar na Biblioteca Municipal de Gondomar e está dirixido nais e pais e nenos e nenas de 8 a 11 anos.\nGloria Sánchez, autora dunha obra infantil atrevida e renovadora, traducida a varias linguas, estará á disposición dos nenos e nenas do Val Miñor para responder todas aquelas cuestións e curiosidades que poidan xurdir arredor do seu libro, e para intercambiar opinións sobre a literatura e sobre o mundo.\nA este club de lectura compartida adoitan asistir entre 50 e 60 persoas, entre nenos, nenas, pais e nais; a actividade pretende fomentar o diálogo familiar arredor do libro e a lectura.\nGloria Sánchez (Vilagarcía de Arousa, 1958) ten dúas fillas, máis de dúas ducias de libros publica dos e unha árbore metida nun tarro, e gústalle coidar dela. Como autora abordou todos os xéneros: a narrativa, a poesía e o teatro, caracterizándose pola orixinalidade e a renovación. Entre as súas obras destacamos: Fanfarrios (Xerais, 1991), Rimas con letra (Xerais, 1991), Bichos con gaseosa (Bruño, 1992), O capitán Ro e o gato Bo (Xerais, 1994), Pé mais eu (Rodeira, 1994), Doutor Rus (Rodeira, 1995), A raíña de Turnedó (Xerais, 1996), Sete casas, sete bruxas e un ovo (SM, 1998), A casa de vidrio do señor Clin (SM, 1999), Teatro Feroz (Galaxia, 1999), Chinto e Tom (SM, 2001), Matapitos.com (Xerais, 2003), Peluso (Edelvives, 2003), A galiña da paz (Rodeira, 2003), Contos con letras (SM, 2003), Rimas con letra (Xerais, 2004), Frangulla (Edelvives, 2004), Adiviñas de animais (Obradoiro, 2004), Rato pincho (Galaxia, 2004).\nEtiquetas: Gloria Sánchez, Lendo Contigo\nEspazo Lectura, en colaboración co Concello de Gondomar, organiza unha completa programación para a Semana do Libro (do 20 ao 26 de abril).\nLuns 20, ás 18.00h, na Biblioteca Municipal de Gondomar: Contomar, sesión de contacontos para nenos e nenas de 3 a 9 anos.\nLuns 20, ás 20.00h, na libraría Libraida: charla-coloquio co escritor Miguel Anxo Murado. Acto organizado en colaboración con Libraida e editorial Galaxia.\nMartes 21, ás 20.00h, na Biblioteca Municipal de Gondomar: Club Lecturas Debuxadas. Cómic proposto: Aventuras de Cacauequi, de Jacobo Fernández. Contaremos coa presenza do autor.\nXoves 23, día do libro, de 19.30 a 22.00h, na Praza de Abastos de Gondomar: II Dar de ler coma quen dá de beber. Lecturas no mercado. Sesión de lecturas en voz alta. Fragmentos de libros elixidos polos propios lectores e lectoras.\nSábado 25, ás 12.00h, na Biblioteca Municipal de Gondomar: club de lectura compartida Lendo Contigo, para nais e pais e para nenos e nenas de 8 a 11 anos. Libro proposto: Dez piratas, de Gloria Sánchez. Contaremos coa presenza da autora.\nEtiquetas: Día Internacional do Libro, Semana do libro\nO martes 14 de abril celebramos a sesión do Club de Lectura Sete Vidas dedicada á lectura de O soño da febre de M iguel Anxo Murado.\nMañá, 20 de abril, para completar esta sesión, visitaranos o autor para falar da súa obra cos asistentes ao Sete Vidas e con todas as persoas que se queiran achegar.\nO encontro será na libraría Libraida ás 20.00 horas.\nEsta actividade está organizada conxuntamente por Espazo Lectura, Libraida e Editorial Galaxia.\nEtiquetas: Club de Lectura Sete Vidas, Clubs de lectura, miguel anxo murado\nO martes 21 de abril, ás 20:00 do serán, na Biblioteca de Gondomar, terá lugar a xuntanza do Club Lecturas Debuxadas que estará dedicada a comentar o cómic Aventuras de Cacauequi, edición anotada.\nSerá unha sesión especial do club porque se contará coa presenza do autor, Jacobo Fernández.\nAventuras de Cacauequi foi premiada no III concurso Castelao de BD da deputación da Coruña. Jacobo está nominado como autor revelación 2008 no 27º Salón Internacional do Cómic de Barcelona.\nRosa Aneiros publica no Xornal de Galicia a seguinte columna de opinión sobre a próxima celebración do Día do Libro.\n“Aprendín a ler sen que ninguén se decatase. Cando a mestra seguía ensinando aos outros nenos a xuntaren o eme co a, había xa tempo que eu coñecía a solidariedade que tecen entre si os signos escritos, as súas combinacións infitinas e os sons marabillosos (...). Ninguén se decatou. Lin coma unha posesa, primeiro ás agachadas, e despois, cando me pareceu que transcorrera o tempo normal de aprendizaxe, á vista de todos, mais tendo moito coidado de disimular o meu interese e o pracer que me proporcionaba. A nena fráxil convertérase nunha alma famenta. Aos doce anos deixei a escola para traballar na casa e mais nos campo cos meus pais e os meus irmáns. Aos dezasete, casei”. Así di Renée, a protagonista d´A elegancia do ourizo de M. Barbery. A súa é unha historia de ficción pero para millóns de nenas convértese na única realidade. Por iso a Unesco dedica o vindeiro 23 de abril –Día Mundial do Libro– á alfabetización cunha mensaxe clara: “Open books, open doors”. Porque cando aprendemos a ler e a escribir, aprendemos a abrir as portas.\nEtiquetas: Campaña mundial pola educacion, Día Internacional do Libro, Opinión lectura, Rosa Aneiros\nO martes 14, ás 20:00 do serán, na Biblioteca de Gondomar, terá lugar a xuntanza de abril do Club de Lectura Sete Vidas que estará dedicada a comentar o libro de relatos O soño da febre de Miguel Anxo Murado.\nEsta vai ser unha sesión especial porque se verá completada o día 20 de abril coa presenza en Gondomar do autor do libro, Miguel Anxo Murado.\nA libraría Libraida, Galaxia e Espazo Lectura organizan un encontro con Miguel Anxo Murado aberto a todas as persoas que queiran participar para falar de O soño da febre ou de calquera dos outros títulos deste escritor.\nO encontro co autor será o luns 20 de abril, en Libraida a partir das 20.00 h.


A MISIÓN ESPACIAL GAIA PRODUCE O SEU PRIMEIRO ARQUIVO DE DATOS\nOs investigadores do Laboratorio Interdisciplinar de Aplicacións de Intelixencia Artificial da Universidade da Coruña Minia Manteiga, Carlos Dafonte, Daniel Garabato e Marco Antonio Álvarez, xunto con Ana Ulla, da Universidade de Vigo, e o vicerreitor de Política Científica, Investigación e Transferencia, Salvador Naya, presentaron esta mañá en rolda de prensa os primeiros resultados da misión Gaia, da Axencia Espacial Europea (ESA), na que participan os investigadores galegos, e que ten como obxectivo elaborar un mapa preciso en 3D da Vía Láctea. A presentación pública destes primeiros resultados na Universidade da Coruña, que se fixo de forma simultánea en Madrid, é un fito importante neste proxecto coa publicación do GDR1, o primeiro catálogo de Gaia. Os datos de Gaia-DR1 incluirán as posicións e a magnitude en luz visible de exactamente 1.140.622.719 estrelas, aproximadamente o 1% da poboación galáctica total, calculados a partir das observacións realizadas nos primeiros catorce meses de misión. Faise pública, tamén, a solución astrométrica de cinco parámetros, que proporciona posicións, paralaxes e movementos propios para un conxunto de máis de dous millóns (2.057.050) de estrelas do contorno solar, utilizando neste caso os datos Gaia e as posicións obtidas durante a misión Hipparcos, unha misión espacial da ESA dos anos 90. Esta é a que se coñece como a Solución Astrométrica Tycho-Gaia (TGAS). Esta primeira publicación inclúe ademais os datos fotométricos de centenares de estrelas variables, 2.595 estrelas tipo RR Lyrae e 599 estrelas Cefeidas observadas en xullo de 2014, en que o satélite escaneou repetidamente os polos galácticos.\nPara chegar a estes resultados, Gaia observou en media uns 70 millóns de obxectos celestes, obtivo máis de 637 millóns de medidas astrométricas (posicións no ceo) e 150 millóns de medidas fotométricas (cantidade de luz en cada cor), ao día. Os datos crudos que obtén o satélite pasan por un complexo proceso de transformación e análise que leva a cabo un equipo duns 450 científicos de toda Europa, o consorcio DPAC do que o grupo de investigación da Universidade da Coruña forma parte desde 2007.\nA misión Gaia producirá versións actualizadas do seu catálogo aproximadamente cada ano a partir desta data, ata chegar ao arquivo final, que se publicarán arredor do ano 2022. Os datos que Gaia proporcionará arroxarán nova luz practicamente en todos os ámbitos da Astronomía e serán unha referencia durante os próximos 50 anos.\nTodas as estrelas que se ven brillar pola noite pertencen á vía Láctea, unha galaxia formada por uns 100 mil millóns de estrelas e por nubes de po e gas dentro das cales se forman novas estrelas e planetas. A Vía Láctea é unha estrutura espiral en rotación que mide uns 100.000 anos luz e representa unha galaxia típica, como moitas outras que hai no cosmos. Para medir a súa estrutura e a súa dinámica, necesítase determinar as posicións e movementos dun número estatisticamente significativo das súas estrelas, incluíndo a medida das súas distancias desde a Terra. Gaia é o instrumento clave para tratar este desafío, xa que durante cinco anos será capaz de producir un censo estelar sen precedentes en precisión e en tamaño.


Un paso máis cara á República (catalá)\nAnálise | As editoras\nOurense | 20 de decembro. O independentismo recupera coa convocatoria de Sánchez o pulso da mobilización, e mesmo semella ter chegado a un acordo sobre o papel de cada un dos axentes sociais na mobilización das bases que levan tempo decepcionadas coas cúpulas dos partidos.\nPedro Sánchez anunciaba en agosto que celebraría un Consello de Ministros en Barcelona e outro en Andalucía antes de rematar 2018. En Sevilla tivo lugar o consello do 26 de outubro. Nos primeiros días de novembro, o presidente anunciaba que o día escollido para trasladar o goberno do Reino de España a Barcelona sería o 21 de decembro, un mes despois o PSOE perdería o goberno de Andalucía e o independentismo catalán iniciou unha campaña de resposta ante a proposta de Sánchez.\nPara a intención de Pedro Sánchez de contrarrestar o discurso independentista e reafirmar a presenza do Estado en Barcelona desprazaranse 9.000 policías dos cales 1.500 blindarán a Casa Llotja de Mar que é o escenario escollido para a reunión.\nXa en agosto o independentismo anunciou mobilizacións caso de confirmarse a presenza do executivo español en Catalunya e no último mes estes anuncios cristalizaron en convocatorias para tomar as rúas de Barcelona mentres o goberno da Generalitat xoga ao despiste coa posibilidade dun encontro Torra-Sánchez que aínda non estaba pechado na véspera.\nEste Consello de Ministros chega en medio do aumento de tensións entre o independentismo e o Estado Español, e tamén entre as diferentes expresións pardiarias do independentismo. Coa CUP e Junts pel Catalunya tensando as posicións de ERC, que semella querer botar o freo ante a situación das presas e as sondaxes electorais que a sitúan con vantaxe nos vindeiros comicios.\nEstas tensións trasládanse aos movementos sociais e ás mobilizacións nas que os CDR (Comités de Defensa da República) tomaron a dianteira na axenda de mobilizacións cara este venres en Barcelona e conseguiron marcarlle os tempos á ANC e Ómnium Cultural. A ANC convocará a gran mobilización unitaria o venres pola tarde e Ómnium Cultural aportará a acción transversal dun consello de ministros popular no que participarán axentes socias do independentismo. Os CDR son os que apostan pola paralización de Catalunya para facer visíbel a anormalidade da presenza do Executivo español. Será nesta mobilización onde estean colocados todos os focos mediáticos, pois os partidos estatais levan días quentando os ánimos e erguendo alarmas sobre unha suposta violencia nas accións dos CDR para tirar rédito político de calquera alteración da orde que poda existir.\nO independentismo recupera coa convocatoria de Sánchez o pulso da mobilización, e mesmo semella ter chegado a un acordo sobre o papel de cada un dos axentes sociais na mobilización das bases que levan tempo decepcionadas coas cúpulas dos partidos e a paralización auto-imposta ao proceso independentista. Con este día de reivindicación o independentismo quere iniciar unha reposta masiva ao proceso xudicial contra os líderes políticos do procés. Pode que, máis unha vez, a cegueira política dos partidos de Madrid, contribúa a unha vitoria do relato independentista e impulse un paso máis cara a República Catalá.\nCarteis de Ómnium e (arriba) da ANC, convocando distintos actos para este venres.\nMan branda ou man dura\nO Goberno de Pedro Sánchez non será quen lance un proceso constituínte para xestionar desde o Estado a crise terminal do Réxime do 78, tampouco será capaz de avanzar nunha reforma constitucional coa que xa non abonda, e mesmo terá moi complicado tirar adiante uns orzamentos que lle permitan estirar a lexislatura. Nestas circunstancias, Sánchez ten dificultades para promover calquera amago de diálogo institucional co Govern. Os tempos corren máis rápido que o goberno e as estratexias de agosto xa non valen, de aí as dúbidas no propio goberno expresadas por Ábalos sobre a conveniencia de celebrar a cita de mañá en Barcelona.\nNon hai política de Estado para Catalunya porque non a hai para o Estado. Ademais de que non se pode gobernar España se non se goberna Catalunya, é que a Constitución xa non rexe, como di Pérez Royo. A consecuencia inmediata é que as únicas políticas que se aplican son as represivas e xuíces e policías son quen impoñen a razón de Estado.\nNeste contexto, a alternativa que se ofrece desde Madrid é man branda ou man dura. A razón de Estado é que hoxe está do lado das políticas que propaga a dereita. Pero en substancia é única: negar a realidade política de Catalunya como nación e o dereito dos cataláns a decidir. Evidentemente non é igual que esa razón tome a forma de dilación da promesa de negociación a través de consellos de ministros ou cimeiras de presidentes (a man branda), que se manteña estancada na non negociación e se aplique o 155 (a man dura).\nDesde as outras periferias do Estado a resposta está sendo pusilánime mesmo en termos de discurso. Foino desde a esquerda (real) en Andalucía e a consecuencia foi Vox, que opera como ameaza para o resto. Fuxir da cuestión catalá é regalarlle terreo á razón de Estado e asumir unha escolla entre a man branda ou man dura.\nA incongruencia e o erro de Sánchez é acudir mañá a Barcelona coa man branda cando o péndulo está hoxe no outro lado. Sánchez vai perdido e nada vai saír ben a corto prazo. É outro líder correndo detrás dos tempos.


Kiwis españois de Mercadona - Mercadona\nA compañía incrementou un 33% a compra de kiwi procedente de Galicia respecto á campaña anterior.\nO kiwi é un alimento rico en vitamina C, fibra e antioxidantes.\nMercadona comprou 4.660 toneladas de kiwis galegos durante a última campaña a Kiwi Atlántico, un dos maiores produtores de kiwi de España situado en Ribadumia. Esta cifra foise incrementando co paso dos anos, só con respecto á campaña anterior supón un 33% de incremento.\nGalicia mantense como a comunidade con maior produción de kiwi de España. Anualmente cultívanse en terras galegas 16.000 toneladas de kiwis, o que supón o 55% da produción nacional. Esta situación vén favorecida polas condicións climatolóxicas na comunidade que favorecen a produción desta froita.\nO kiwi é un alimento cun alto contido en vitamina C e tamén contén fibra, antioxidantes, potasio e ácido fólico.\nEn 2017 Mercadona realizou compras por valor de 1.256 millóns de euros en produtos galegos, entre eles numerosas variedades de produtos hortofrutícolas: cebola chata, amorodos ou grelos. Isto é unha mostra do compromiso da compañía co sector primario da comunidade, dentro dun Modelo que aposta por dispoñer de produtos frescos de tempada e proximidade.\nMercadona compra 6.700 toneladas de aguacate a provedores das provincias de Málaga e Granada


Traballo en Fitur. Novas sobre Ribadeo | Turismo Ribadeo\nAS XUNTANZAS FORON MOI PRODUTIVAS\nDende o pasado mércores os representantes municipais e do empresariado ribadense están a mantear diferentes encontros de traballo con fin de potenciar a imaxe turística de Ribadeo. Estes días manteñen reunións de traballo con empresas turísticas, turoperadores e con diversas axencias de viaxes.\n"Nesas reunións estamos a expoñer as liñas nas que levamos anos traballando co obxectivo de fidelizar visitantes, atraer novos segmentos de poboación e favorecer a desestacionalización do destino", apuntan desde o Concello e Acisa. E subliñan que "a labor está centrada na promoción dos diferentes produtos turísticos cos que contamos como as xeorutas, o Ribadeo Indiano, o Ribadeo Ilustrado,… entre outros, demostrando que somos un destino turístico 365 días ao ano con diversas experiencias de turismo vivencial.\nTamén tentamos dar unha visión moito máis ampla da praia das Catedrais para expoñer todo o seu potencial e que este reverta na economía local". Desde a delegación ribadense desprazada a Fitur engaden que "a promoción de Ribadeo como paso do Camiño de Santiago está a ser unha liña de especial traballo de cara a este ano santo 2022 por todo o que pode supor para o noso concello".\nConcello e Acisa mantiveron estes días xuntanzas co Clúster de Turismo de Galicia e tamén coa Asociación de Axencias de Viaxes de Galicia. Despois de 2 xornadas moi intensas de traballo, hoxe remata axenda coas últimas reunións e presentacións das que din "están a ser moi produtivas, de aí que esteamos moi satisfeitos co noso paso por Fitur 2022".


Capítulo III: Réxime Económico-Financeiro e Patrimonial Capítulo III: Réxime Económico-Financeiro e Patrimonial\nArtigo 13º: Recursos Económicos\nDecláranse recursos económicos do Club os seguintes ingresos:\nAs aportacións económicas dos socios, cotas de alta e mensuales, que aprobe a Asemblea Xeral.\nAs doazons e subvencións que reciba.\nO producto das vendas que se realicen.\nOs producidos por calquer medio legal.\nQueda expresamente excluido como fin do Club ó ánimo de lucro e a totalidade dos seus ingresos e beneficios aplicaranse ó cumprimento dos seus fins socias.\nArtigo 14º: Réxime Económico-FinancEIro\nA asociación sométese ó réxime de orzamento e patrimonio propio coas seguintes limitacións:\nA totalidade dos seus bens e ingresos aplicaranse ó cumprimento do obxeto social.\nSó poderá destinar os seus bens a fins industriais, comerciais, profesionais ou de servicios, ou exercer actividades de igual carácter, ou participar en sociedades que os exerzan, cando os posibles rendimentos se apliquen íntegramente a conservación do seu obxeto social, e sen que, en ningún caso, poidan repartirse beneficios entre os asociados.\nA titularidade de acción, participación ou dereitos en calquer tipo de sociedade, fundación, agrupación, unión temporal de empresas ou baixo calquer outra denominación xurídica por parte do Club, non transmitirá ningún dereito neste ós demais accionistas, socios, partícipes, etc., nin ós seus empregados, clientes ou proveedores, nin terán, calquera deles, acceso os locais e instalación exclusivos dos socios.\nO Club poderá adquirir por compra mais títulos representativos do capital social dos que estean en circulación ou subscribir os que vaian ser emitidos daquelas sociedades, dundacións, ets., das que sexa accionista ou partícipe, de acordó coas disposicións legais en vigor e sempre e cando tales operación sexan autorizadas por maioria dos dous terzos dos socios presentes en Asemblea Xeral Extraordinaria.\nPoderá fomentar manifestacións de carácter deportivo dirixidas o público en xeral, aplicando os beneficios obtidos ó desenvolvemento das actividades deportivas dos seus asociados.\nO Club poderá gravar e allear bens inmobles, tomar diñeiro a préstamo e enmitir títulos transmisibles representativos de débeda ou parte alícuota patrimonial, de acordo coas disposicións legais en vigor, e sempre que tales operación sexan autorizadas por maioria dos sous terzos dos socios presentes en Asemblea Xeral Extraordinaria e que non comprometan de modo irreversible o patrimonio da Entidade ou a actividade físico-deportiva que constitue o seu obxeto social.\n<< Capítulo II Índice de Contenido Capítulo IV >>


Falar do noso: enero 2012\nO rap de Marco\nMentres agardamos con ilusión a entrada sobre a visita a Santiago... Dúas obras de arte:\nUn rap da man de Marco Antonio de 3º ESO-C que, de bo grado e atendendo ás peticións dos seus compañeiros, compuxo a letra e agasallounos rapeando con decisión. Xuzgade bos mesmos a orixinalidade e o seu arte.\nBoom! estoupa a bomba\no altavoz non o soporta\nunha voz celestial berra a gritos\noutra voz sooando ó eco, McLoita!\no meu rap non adoita\nnon oe, non fai caso non escoita\ndeixache a túa mente rota\nsen mensaxes subliminais, sen mentiras,\nsen soar comercial, aceptade a derrota.\nEn contra da sociedade e do mundo,\nfalo rápido, forte,\nneste sistema inmundo.\nPisoo, queimoo, tiroo ó lixo,\ne cando pase o camión,\napláudolle e rio.\nRiome enriba vosa, aplástovos, písovos,\nnon o podedes parar, o estopido da miña voz,\nque non para de rapear.\nPreparade unha festa para cando chegue,\ntraerei as súas cabezas de trofeo.\nMorreu a peste!\nSon o guerreiro sen espada,\no cabaleiro sen armadura,\nun asasino que ataca con palabras\nque se cravan como dagas!\nÓ igual que os coitelos\neu afío as palabras\ncontra criminais, corruptos...\ncravándollas na cara!\nBotádeme enriba ó exército,\ná Interpol, a Garda Civil,\nencárome a todos,\nlanzándome coma un mísil.\nA miña voz emítese ó universo,\nÓese dende todo o mundo,\nos OVNIs desconcertados, perden o rumbo.\nVouche enche-las orellas a escoitarme\nhanche de quedar de grandes coma as de Dumbo!\nNon viaxo sen rumbo,\nando a ritmo fixo\nfalo sen desperdicio...\nE... para mostra da escoita, David Rouco, compañeiro de clase de Marco, inmortalizou o bo momento:\nPublicado por Departamento de galego en 15:20 3 comentarios:


O tráfico sae do núcleo urbano das Pontes | Radiofusion - A programación das Emisoras Municipais Galegas\n21 de Decembro, 2008 - 12:00 h. | Publicada por Radio Eume\nO tramo da autovía AG-64 entre As Pontes e Cabreiros ábrese ao tráfico o vindeiro martes. Ferrol quedará máis perto de Vilalba ao poñerse en servizo estes 9 quilómetros de vía rápida que incluen o rodeo de As Pontes e que polo tanto evitará o tránsito polo núcleo urbano da vila mineira e sacará o tráfico interurbano do centro da vila.\nPara completar a AG-64 haberá que agardar ata outubro do 2009, cando está previsto que se rematen os 13,4 quilometros que separan Cabreiros da capital da Terra Chá. A apertura deste novo tramo da AG-64 realízase tras un considerable retraso motivado por dificultades xurdidas durante o período de execución. A autorización de escavacións no círculo lítico da Mourela freou a intervención durante máis dun ano.\nO tramo que resta, entre Cabreiros e Vilalba custa 37,4 millóns de euros. O seu contrato de adxudicación asinouse o 14 de agosto do 2007, cun período de execución de 22 meses. Cando se abra, percorreráse a distancia entre Ferrol e Vilalba en media hora.


Unha nova etapa na que non estaremos todos - Alberto Núñez Feijóo -\nUnha nova etapa na que non estaremos todos\n10 de mayo de 2020, 0:00\nMañá entramos xuntos nunha nova etapa no longo camiño que nos conduce a recuperar unha parte da normalidade perdida. Sufrimos xuntos a fase anterior e xuntos tamén seguimos as normas impostas por unha situación excepcional.\nQuero recoñecer os esforzos de todos ata o momento, coa mesma intensidade que debo pedir de novo ás galegas e galegos que manteñan a mesma responsabilidade que nos últimos meses. O sacrificio que fixemos tiña o obxectivo común de coidarnos e coidar aos demais. Sei que ese propósito non cambiou, como tampouco o fixo o risco que supón aínda o coronavirus para a saúde pública.\nO perigo segue aí e, por tanto, é importantísimo que se manteñan as medidas de precaución que permanentemente nos lembran as autoridades sanitarias: hixiene de mans, distancia social e, polo menos en espazos públicos pechados, uso da máscara, por suposto de maneira obrigatoria no transporte público.\nA cooperación e a colaboración de todos presiden a resposta que Galicia está a dar á crise. Son principios que non admiten ningún tipo de relaxación nesta nova fase, que aínda non sabemos se poderemos transitar en liña recta. É prioritario extremar as precaucións para evitar posibles rebrotes e para minimizalos no caso de que se produzan e iso só é posible se a sociedade segue actuando ao unísono e responsablemente.\nPor desgraza non estaremos todos na próxima andaina. Haberá ausencias que a todos nos apenan. Considero que a excepcionalidade que vivimos estes días non pode deixar relegado o tributo ás persoas que nos deixaron vítimas da pandemia.\nOs avances que aos poucos se están logrando son tan certos como inútiles para consolarnos polos falecidos. A atención á poboación infectada ou ingresada e as medidas que hai que aplicar día a día, non poden desculpar a necesaria homenaxe a quen nos dixo adeus para sempre.\nGalicia tamén é unha familia. Herdamos dos nosos antepasados un sentimento de cohesión social, de fraternidade, que fai que ningún galego sexa alleo para outro galego. De aí que estas perdas sexan sentidas como propias por todos; trátase en suma de familiares que formaban parte da irmandade aberta que significa o noso país. Con eles compartimos momentos felices e desventuras, proxectos, sentimentos, esperanzas e soños, moitos soños.\nNo caso dos nosos maiores, formaban parte dunha historia vivente imprescindible para entender o que fomos e o que somos. Os seus recordos acompañábannos para que non esquecésemos que a prosperidade lograda entre todos afundía as súas raíces no sufrimento de moitas xeracións pasadas cuxa biografía está chea de privacións. Agora que afrontamos unha crise maiúscula de perfís aínda non do todo coñecidos, as súas experiencias son unha guía e un estímulo inapreciables.\nUnha guía porque eles loitaron contra todo tipo de calamidades con menos medios que nós, pero recorrendo a unha invencible cohesión colectiva que os fixo fortes. Nestes días estamos xuntos a pesar do illamento. Estamos sós pero unidos.\nO pobo que somos segue existindo pese a que aínda non poidamos encher as rúas e prazas dos nosos pobos e cidades. Procuramos, cada un na medida das súas posibilidades, promover os lazos con veciños e achegados mediante diferentes xestos solidarios reais ou virtuais. Os maiores que se foron seguen vivindo cando os lembramos e emulamos.\nO seu legado tamén trae consigo un estímulo para todos aqueles que se vexan tentados pola desesperanza. Os que nos deixaron foron capaces de superar todo tipo de probas. Mozos ou maiores, nunca se renderon e por iso son artífices da nova Galicia que rexurdiu de todas as negras sombras do pasado. Como tal hai que situalos na nosa memoria colectiva, neste mes de loito oficial e sempre.\nEsa guía e ese legado fanse igualmente patentes nos responsables públicos obrigados a responder a unha ameaza descoñecida e a unhas consecuencias só parcialmente previsibles. Débenos obrigar, sobre todo, a recoñecer humildemente erros e valorar na súa xusta medida o civismo da poboación, desde os máis pequenos ata os maiores, pasando por todos os profesionais que prestan servizos esenciais, especialmente no ámbito sanitario. Dar primacía á colaboración é unha máxima que debe seguir vixente.\nÁ espera de que o noso tributo aos falecidos poida ser máis explícito, entendo que o meu deber hoxe é tentar ser portavoz da pena e o agradecemento dos galegos. Teñámolos presentes, sexamos dignos herdeiros do seu exemplo e continuemos o labor que eles non puideron proseguir. Faltan eles no camiño pero podemos sentir o seu alento nestes momentos difíciles. Tamén por eles, coidémonos os uns aos outros como o que somos: unha gran familia.\nUrbanismo buscará aumentar la visibilidad del mar en As Percebeiras\nAlarma, a pesar de todo


Setembro foi un mes cálido en Galicia e con algo menos de precipitacións das agardadas - Vigo al minuto\nSetembro foi un mes cálido en Galicia e con algo menos de precipitacións das agardadas\nAuthor RedacciónPosted on 9 octubre 2019 9 octubre 2019\nO tramo final do verán en Galicia estivo marcado pola calor e un réxime de precipitacións normal para esta época do ano. Despois dun xullo e dun agosto nos que a tónica xeral foi a variabilidade no tempo, setembro caracterizouse por ser un mes cálido, aínda que con dúas metades moi diferenciadas, segundo se recolle no resumo climatolóxico elaborado por MeteoGalicia.\nCalor e tormentas\nDurante a primeira quincena, a influencia das altas presións permitiu que entraran na comunidade masas de aire cálido procedentes do sur da península e do norte de África, que contribuíron a que os termómetros acadaran rexistros anormalmente altos. Esta situación viuse en parte compensada durante a segunda metade do mes, moito máis variable e marcada incluso polas tormentas de verán e a chegada de borrascas atlánticas que matizaron as anomalías que se rexistraran durante os primeiros días do mes.\n0,74 graos por riba das temperaturas históricas\nAsí, setembro rematou cunhas temperaturas medias 0,74 graos por riba dos valores do período de referencia 1981-2010, o que permitiu caracterizar o mes como cálido no seu conxunto aínda que lonxe do seu precedente máis inmediato. De feito, setembro de 2018 foi o mes máis cálido de toda serie histórica, cunha anomalía de +2,66 graos sobre o agardado.\nAs temperaturas estiveron por riba do agardado en toda Galicia cunha única excepción: a Mariña lucense e a comarca coruñesa de Bergantiños, nas que se detectaron valores lixeiramente por debaixo do que era de esperar para esta época do ano\nUn 29% menos de choiva\nPolo que respecta ás precipitacións, o mes mantívose dentro da normalidade aínda que choveu un 29% menos do agardado en comparación cos rexistros pluviométricos do período 1981-2010.\nNeste sentido, o informe de MeteoGalicia tamén chama a atención na distribución desigual das chuvias, que se concentraron na segunda metade do mes e particularmente, na terceira semana, provocando un claro contraste entre este mes de setembro e os dous anteriores, que foran moi secos.\nTrabajadores de Povisa exigen ante el Parlamento de Galicia que se mantengan todos sus empleos\nUna motorista de 32 años muere al chocar contra un autobús, en O Grove


A Avogacía do Estado admite que a recuperación do Pazo de Meirás tardará "algún tempo"\nEfe 03 septiembre 2020 20:29 h.\nO Pazo de Meirás. CABALAR\nNon descarta que a sentencia abra a posibilidade de recuperar outros bens, pero incide nas "peculiaridades" de cada caso\nO avogado do Estado xefe en Galicia, Javier Suárez, admitiu que poder recuperar o Pazo de Meirás tardará "algún tempo", ante os recursos que o Franco poderán presentar á sentenza do Xulgado de Primeira Instancia número uno da Coruña que ordena a devolución do inmoble ao patrimonio público.\nDela, considerou, a preguntas dos xornalistas e após unha reunión co delegado do Goberno en Galicia, Javier Losada, que despexa o camiño para a súa recuperación. No entanto, admitiu que, polo momento, a familia Franco poderá seguir facendo uso do mesmo.\n"Si, se non hai unha execución definitiva ou provisional", dixo sobre o fallo ao ser preguntado se, por agora, poderían veranear despois de que o Franco anunciasen a presentación dun recurso ante a Audiencia Provincial da Coruña, un fallo contra o que aínda cabería recurso de casación ante o Tribunal Supremo.\nSENTENZA "IMPORTANTE". Dela, recalcou que é "importante". "Polo valor simbólico que ten esa propiedade e a dimensión histórica", remarcou. Tamén expuxo que é "moi contundente" e que está "sólidamente argumentada" polo que se mostrou convencido de que despexa o camiño de cara aos posibles recursos.\nCASA CORNIDE. Preguntado se abre a porta á presentación doutras demandas para recuperar bens como a Casa Cornide, situada na Coruña e que o Franco puxeron á venda, admitiu que "pode haber aspectos desta sentenza que parece que deixan aberta esa vía".\nCon todo, insistiu en que "cada asunto ten as súas peculiaridades" e precisou non ter datos da Casa Cornide, situación que está a valorar o concello herculino, como lembrou tamén o delegado do Goberno en Galicia.\n"Hai que ir aos poucos e ver que argumentos ten o concello de armazón xurídico", engadiu Javier Losada após a reunión que mantivo co máximo responsable da Avogacía do Estado en Galicia. Ao fío diso, incidiu en que, polos datos dos que se dispoñen, "é un tema contractual co Concello da Coruña, que era o propietario do edificio" antes de que pasase a mans do Franco.\nEn canto á recuperación doutros bens, o avogado do Estado xefe en Galicia subliñou a valoración que recolle a sentenza en relación á resposta que dá ao Franco respecto do seu argumento dun exercicio de forma "tardía" da demanda de Meirás por parte do Estado. "Di que inflúen as implicacións históricas", destacou sobre o contido do fallo e admitindo a posibilidade de que se poida tentar aplicar "a outros supostos".\nLEI DE MEMORIA HISTÓRICA. Pola súa banda, o delegado do Goberno en Galicia cualificou de "vitoria da democracia e do Estado de Dereito" a sentenza. "Vese que a Lei de Memoria Histórica está a cumprirse", expuxo após un fallo que cualificou como "un día de alegría".\nApelando á "rotundidade da sentenza", mostrouse confiado en que, a pesar dos recursos que poderá presentar a familia Franco, mantéñase o contido da mesma. A iso, sumou o feito de que o fallo "non recolle ningunha das apreciacións que a outra parte tiña, algo importante no futuro da decisión", engadiu sobre instancias superiores.\nPor outra banda, remarcou que o caso do Pazo de Meirás son "cuestións que non deben ser admitidas nun Estado de Dereito moderno e democrático". "Que un ben público poida ser ocupado, detentado por un particular", apostilou.\nFeijóo celebra o fallo , que ve un triunfo do "estudo xurídico" e de "non facer só pancartas"\nO presidente da Xunta en funcións, Alberto Núñez Feijóo, celebrou este xoves a sentenza xudicial que determina a devolución do Pazo de Meirás ao Estado por parte da familia do ditador Francisco Franco, un triunfo que ligou con "estudar xuridicamente" a situación para que o Estado de Dereito poida actuar "con rigor" e de "non facer só pancartas".\nNa segunda sesión do pleno de investidura, na que tanto a líder do BNG, Ana Pontón, como o do PSdeG, Gonzalo Caballero, fixeron referencia a unha sentenza da que o candidato popular asegurou que non vai reclamar a súa "paternidade". Aínda está pendente a fase de recurso e, aínda que Feijóo manifestou o seu desexo de que este non chegase, o Franco xa avanzaron a súa intención de esgotar esta vía.\nMáis aló, proclamou que no caso do Pazo de Meirás, "unha edificación que era de Galicia, o lóxico é que o que era de Galicia, siga sendo galego.\nAsí mesmo, felicitou a quen eran portavoces na Cámara galega cando, na pasada lexislatura, se impulsou a "reivindicación política" do inmoble.\nA partir de aí, subliñou que "se sumaron outras administracións" á demanda e agradeceu "especialmente" a actuación da Administración central e á Avogacía do Estado, e trasladoulles o "recoñecemento" do Parlamento autonómico.\nFinalmente, concluíu que a sentenza é o resultado de "non facer só pancartas", senón "propor e estudar xuridicamente" as cuestións para que nun Estado de Dereito "a xustiza actúe con rigor".\n"MÁIS QUE UN PAZO, É UN SÍMBOLO". Previamente, Pontón mostrou o seu "orgullo" como galega pola sentenza e tivo palabras de recoñecemento para as asociacións, o historiador Carlos Babío (membro do BNG tamén) e a concelleira compostelá Goretti Sanmartín, que desde a Vicepresidencia da Deputación da Coruña impulsou o primeiro informe dunha institución pública. "É máis que un pazo, é un símbolo", remachou.\nTamén Gonzalo Caballero expresou a súa "alegría serena" pola sentenza que, en primeira instancia, recoñece ao Estado como titular do Pazo de Meirás. Para Caballero, a decisión xudicial supón "un avance" no recoñecemento ás persoas represaliadas polo franquismo e na construción de "unha democracia mellor".\nA Avogacía do Estado admite que a recuperación do Pazo de Meirás...


A Pobra renova o convenio con Ribeira e Boiro para a xestión do servizo de atención temperá | Canal Rías Baixas\nA POBRA> A Pobra vén de renovar o convenio de colaboración con Boiro e Ribeira para a xestión compartida do servizo de atención temperá do CAD. A vixencia do acordo será agora por un período de catro anos.\nO executivo pobrense informou da prórroga do convenio de colaboración que vén de asinar cos concellos de Ribeira e Boiro que permitirá continuar coa xestión compartida no servizo de atención temperá que se presta dende o CAD.\nNeste último ano a concellaría dos Servizos Sociais reforzou o servizo coa contratación dunha nova logopeda, que se sumou ás dúas xa existentes, e o resto do persoal do centro, no que se inclúen tamén unha pedagoga, con funcións de coordinación do servizo, unha psicóloga e unha animadora sociocultural.\nA vixencia do convenio será por un período de catro anos.\nArtigo anteriorAna Peleteiro defenderá mañá en Torun o seu último título continental\nSeguinte artigoA Mancomunidade quere encher O Salnés de códigos QR con información turística


Unha campaña promoverá o uso racional da auga en España | Consumer\nUnha campaña promoverá o uso racional da auga en España\nMedio Ambiente pide que "ninguén baixe a garda" no uso eficiente e responsable deste recurso\nData de publicación: Sábado, 10deXuñode2006\nO Goberno aprobou onte pór en marcha durante os meses de xullo e agosto unha campaña para sensibilizar, educar e persuadir á poboación sobre o uso responsable e eficiente da auga.\nNas últimas semanas produciuse un descenso das reservas de auga dispoñibles que pode provocar problemas de dispoñibilidade se se mantén a seca. Por tanto, todas as administracións deben transmitir aos cidadáns a información oportuna, así como tomar aquelas medidas que permitan garantir o consumo para uso humano.\nDoutra banda, as Confederacións Hidrográficas teñen en marcha durante este ano os correspondentes protocolos de prevención e xestión da seca, nos que se establecen os indicadores hidrolóxicos cos seus limiares de seca, así como as diferentes medidas que se deberían adoptar en cada fase.\nA vicepresidenta primeira María Teresa Fernández de la Vega instou os cidadáns a facer un uso racional da auga, “xa que é un ben escaso”. “O Goberno fará todo o que estea na súa man, pero os cidadáns tamén temos que achegar o noso granito de area, neste caso, a nosa gotita de auga”, dixo.\nPola súa banda, a ministra de Medio Ambiente, Cristina Narbona, pediu que “ninguén baixe a garda” no uso eficiente e responsable da auga no segundo ano de seca.\nauga cidadáns eficiente responsable seca


Como viaxar con seguridade durante o Coronavirus Outbreak | Gardar a Train\ncasa > viaxes Europa > Como viaxar con seguridade durante o Coronavirus Outbreak\nviaxes de tren, viaxes Europa\n(Actualizado en: 04/04/2020)\nO brote Coronavirus foi un enorme motivo de preocupación para a xente de todo o mundo, pero quizais un dos maiores problemas é que os viaxeiros que afrontan. Porque plans de viaxe son difíciles de cambiar e os billetes, moitas veces xa reservado, pode facer máis sentido para continuar cos seus plans no canto de cancelar. Se decide facelo, sacar proveito destas suxestións para asegurarse de que viaxar con seguridade durante a epidemia Coronavirus e obter toda a Corona actualizacións.\nO transporte ferroviario é o Eco-Friendly e máis segura forma de Viaxe. thO artigo está escrito para educar sobre viaxes de tren pola Save A Train, O máis barato Train Tickets sitio no mundo.\nPrimeira, o que é exactamente Coronavirus? É unha cepa do virus que comprende tales enfermidades respiratorias como a Síndrome Respiratoria Oriente Medio (Mers) Síndrome Respiratoria Aguda Grave e (SARS). novo Coronavírus deste ano é denominado COVID-19 e crese ter orixinado na provincia de Hubei da China continental, na cidade de Wuhan. É unha enfermidade altamente infecciosa con síntomas gripais, incluíndo febre, dor de gorxa, tose, e un corrimento nasal. Desde que chegou por primeira vez ao recoñecemento en xaneiro, a enfermidade se estender en gran parte de Asia e no resto do mundo, países que afectan como Xapón, Corea do sur, Italia, os Estados Unidos, e Irán. Isto deu lugar a restricións de viaxe ou alertas de viaxe en varios lugares, aínda que moitos máis están aínda viable para viaxes.\nComo viaxar con seguridade durante o Coronavirus Outbreak?\nWhile the Centers for Disease Control and Prevention (CDC) advertiu contra viaxes non esenciais a estes países máis afectados, gran parte do mundo está a ver limitado, se calquera caso. o Organización Mundial da Saúde considerou COVID-19 un problema de saúde pública Emerxencia of International, en vez de unha pandemia, que significa que pode manter con estes plans de viaxe se ten coidado. Só teña coidado extra para manter a súa saúde usando estas suxestións:\nMarsella aos trens Lyon\npunta 1: Tire todas as súas vacinas\nAínda que isto poida parecer obvio, é importante asegurarse de que ten todos os seus vacunas antes de iniciar a súa viaxe. A fin de descubrir o que tiros vai ter antes de ir, comprobar o sitio web do CDC para información de saúde. Asegurarse de que está protexido contra tantas enfermidades evitables como posible é a clave para manter o seu sistema inmunitario forte.\npunta 2: Traia desinfección Wipes\nAlgúns dos peores brotes foron vistos en lugares con contactos estreitos, tales como o buque en corentena cruceiro Diamond Princess en Xapón, que permanece ancorado só fóra de Tokio. Se tamén está viaxando entre moitos outros pasaxeiros, como nun avión, ser seguro manter o seu limpa área. Levar e toalhetes antibacterianos e limpar a súa área cando chegar. Isto inclúe limpando os seus brazos, soportes para vasos, bandexas e áreas que estará ocupando.\npunta 3: Manteña as mans limpas Se queres viaxar con seguridade durante o Coronavírus Outbreak\nMentres que moitas persoas están a tentar afastarse do virus a través de máscaras, en realidade, os médicos descubriron os fan pouco ou nada para mantelo saudable. en vez, lavar as mans con frecuencia se atopou a ser máis eficaz en estar saudable. Se viaxar en algún lugar onde non será frecuentemente capaz de lavar as mans, traer desinfectante para as mans, en vez e usalo con frecuencia.\nNesta mesma liña, manter as súas mans fóra do seu rostro, e lonxe da súa boca e os ollos. These are the higher risk areas for you to get an infection.\npunta 4: Obter seguro de viaxe\nEsta información tamén se estende a viaxe reembolsable, como billetes de tren, hoteis, e paseos. Aínda que poida custar máis adiantado ao libro, a flexibilidade de plans de viaxe reintegrables pode pagar grande en caso de cancelación.\npunta 5: Sexa lonxe de multitudes!\nEspecialistas en saúde teñen alertado que o virus propágase a través de contacto coa comunidade, que significa que ten que estar lonxe de lugares fortes, tanto como sexa posible. Iso minimiza a súa exposición a persoas doentes. Por suposto, atraccións turísticas tenden a atraer multitudes, pero aínda debe ser capaz de visita durante períodos fóra de pico cando os visitantes son baixos. En lugares como París, isto pode significar visitar o Louvre na apertura do museo ou un pouco antes próximo en vez do medio do día, cando picos de tráfico turístico.\nPor suposto, pode ser imposible para evitar multitudes enteiramente, especialmente en festivais. Mentres gran parte de Europa ten proativamente cancelado festivais como Carnivàle de Italia e mesmo a expo Mobile World Congress en España.\npunta 6: Coidate\nViaxar é axitado, todos sabemos que. con todo, natureza movemento de alta velocidade de desprazamento non significa que precisa para executar-se irregular. Pode parecer atractivo para espertar ao romper da aurora e cabeza para fóra ata medianoite, pero é importante para asegurarse de que coidar de si mesmo no medio de toda a diversión. por? Porque o sono suficiente e unha dieta saudable significa que o seu corpo pode defenderse contra enfermidades. Isto é especialmente importante para aqueles que son máis susceptibles a enfermidades, como as persoas maiores ou aqueles con sistema inmunitario comprendidos.\nViaxar con seguridade durante a epidemia Coronavirus – Liña de fondo\nMentres hai certamente unha preocupación para os que reservaron viaxes durante este tempo, hai formas para viaxar con seguridade durante a epidemia Coronavirus. o COVID-19 infeccioso, pero moitos países aínda non son afectados e son aínda seguros para viaxes. Se vostede pensa continuar súas vacacións, usar estas suxestións para manter-se saudable. Asegúrese de durmir o suficiente e comer ben, obter todos os seus vacunas necesarias, limpar as áreas en torno de ti con desinfectante, e manter os seus plans de viaxe flexible. Mercar un seguro de viaxe e evitar lotado ámbitos, tanto como sexa posible, e por riba de todo manter a conciencia. Manteña-se verdadeiramente preparado en caso de Coronavirus brotes emerxentes no seu país.\nUnha das mellores formas de viaxar con seguridade durante a epidemia Coronavírus é a través do tren – apreciar a conveniencia e seguridade de viaxar en tren e uso Gardar a Train!\nQuere incorporar noso blog “Como viaxar con seguridade durante o Coronavirus Outbreak?” para a súa web? Pode tomar as nosas fotos e texto e dar crédito con unha ligazón a este post no blog. Ou prema aquí: https://embed.ly/code?url = https://www.saveatrain.com/blog/travel-safely-coronavirus/ - (Desprácese se un pouco para ver o código)\nSe queres ser amable cos seus usuarios, vostede pode oriente-los directamente nas nosas páxinas de busca. Neste enlace, vai atopar as nosas rutas de tren máis populares – https://www.saveatrain.com/routes_sitemap.xml. Dentro de ti ter nosos enlaces a inglés páxinas de destino, pero tamén temos https://www.saveatrain.com/de_routes_sitemap.xml, e pode cambiar o / de para / TR ou / es e máis linguas.\nViaxe de tren Francia, Viaxe de tren Alemania, Tren de viaxes Italia, Viaxe de tren en Noruega, Tren de viaxes Suíza, viaxes Europa\nViaxe de tren en Austria, Bélxica viaxe de tren, Trens República Checa, Viaxe de tren Francia, Viaxe de tren Alemania, trens Holanda, trens Holanda, viaxes Europa\n12345678910111213141516171819202122232425262728293031 xullo 2020agosto 2020setembro 2020outubro 2020novembro 2020decembro 2020xaneiro de 2021Feb 202120 de marzo de 2021Abr 20212021 de maioJun 2021


extracto substantivo masculino1 Produto concentrado que se obtén de substancias animais ou vexetais a través de procesos de disolución e evaporación. Extracto soluble de café.2 Escrito que resume nos seus aspectos esenciais o contido doutro máis extenso. Estas notas son un extracto da súa conferencia de onte. SINÓNIMOS compendio, resumo, sinopse CONFRÓNTESE sumario\nSubstantivo feminino. 1 Camiño dentro dunha poboación, rodeado por casas, ... Máis


Openet4mg: Openet para Guías Clínicas | Centro Singular de Investigación en Tecnoloxías Intelixentes - CiTIUS\nOpenet4mg é unha plataforma para a definición e execución de guías médicas sobre unha solución na nube. Openet4mg permite a modificación dinámica das guías médicas en tempo de execución, e a personalización das mesmas ás particularidades e circunstancias do paciente.\nOpenet4mg implementa neste momento unha guía clínica para a diabetes e outra para a fibrilación auricular, que están sendo desenvolvidas en colaboración cos hospitais de A Coruña e Santiago de Compostela, respectivamente.\nPersonalización para cada paciente: Openet4mg permite ós especialistas incorporar novos tratamentos e actividades terapéuticas para adaptalos ás particularidades e resposta evolutiva dos pacientes.\nModificación dinámica dos procedementos sen deter a execución: Os especialistas poden modificar as características dos procedementos durante a execución da guía, incluíndo novos tratamentos e actividades “en quente” para personalizar a guía a cada paciente. Este feito resulta especialmente relevante tendo en conta que resulta moi difícil codificar todas as posibles situacións asociadas ó seguimento dun procedemento médico\nDeseño colaborativo entre profesionais: Openet4mg permite que diferentes especialistas médicos colaboren na definición das guías clínicas a través da plataforma\nSoportado pola nube: Openet4mg é unha solución escalable soportada por unha arquitectura na nube.\nAxuda ó diagnóstico, tratamento e seguimento de pacientes\nFormación de profesionais médicos.\nAs guías de práctica clínica son declaracións ou directrices que inclúen recomendacións destinadas a optimizar a atención ó paciente baseadas nunha revisión sistemática da evidencia e na avaliacións dos riscos e beneficios das diferentes opcións de coidado”. A principal motivación das guías de práctica clínica é mellorar a calidade da atención ó paciente e así reducir os custos derivados dos tratamentos.\nOPENET4MG é unha arquitectura que permite a xestión automática e a personalización de guías médicas. O sistema consta de:\nUn editor de guías clínicas, que permite a definición de actividades terapéuticas e a definición dos esquemas de coordinación entre facultativos e pacientes\nUn executor baseado en tecnoloxías de workflows, que se encarga de executar as guías nun entorno real a través dunha arquitectura orientada a servizos.\nUn sistema baseado en regras para a definición de situacións clínicas e o disparo das alarmas.\nUnha arquitectura escalable, soportada pola nube.\nSistemas de axuda que relacionan os procedementos clínicos coas fontes científicas que os avalan.